Қарағанды облысының колледждерінде сұранысқа ие жаңа мамандықтар ашылады
DATE: 21:57, 01 Ақпан 2021 | GMT +5
TITLE: Қарағанды облысының колледждерінде сұранысқа ие жаңа мамандықтар ашылады
URL: https://kaz.inform.kz/news/karagandy-oblysynyn-kolledzhderinde-suranyska-ie-zhana-mamandyktar-ashylady_a3747992/
META: DATE: 21:57, 01 Ақпан 2021 | GMT +5
TOTAL WORDS: 315
AUTHOR(S):
TEXT: Бұл туралы білім басқармасының басшысы Гүлсім Қожахметова мәлімдеді, деп хабарлайды ҚазАқпарат тілшісі. Мемлекет басшысы алға қойған тапсырмаларды орындау аясында саланың дамуы туралы онлайн режимінде өткен аппараттық кеңесте мәлімделді. «Техникалық және кәсіптік білім беру саласында талап етілмеген мамандықтарды жабу және жаңаларын ашу бойынша жұмыс жалғасуда. Осы жылы Саран қаласында автобустар мен арнайы техника шығаратын зауыт іске қосылуына және автомобиль шиналарын шығару бойынша жоба іске асырылуына байланысты екі колледж базасында «Шиналар өндірісі«, «Резеңке техникалық өндіріс«, «Дәнекерлеу ісі« мамандықтары бойынша дайындықты бастаймыз. Сонымен қатар, жаңа оқу жылында тағы да әлеуетті он мамандық ашу жоспарланған», - деді Гүлсім Қожахметова. Өңір колледждерінде жылыжай шаруашылығы, жаңартылатын энергетика, құрылыстағы цифрлық жобалау және модельдеу, газбен жабдықтау жабдықтары мен жүйелерін монтаждау және пайдалану бойынша мамандарды оқыту жоспарлануда. Өңірдегі он бес колледж «Жас маман» жобасына көлік, ауыл шаруашылығы, құрылыс, жеңіл өнеркәсіп, сервис және т. бағыттар бойынша қатысады. Олардың бірінің базасында жаттығу лагерін құру жоспарлануда. Жыл соңына дейін осындай сегіз орталық ашылады. Колледждердің оқу қызметін коммерцияландыру үшін бизнесинкубаторлар саны артады. Сондай-ақ 39 колледж базасында жұмысқа орналастыру және Мансап орталықтарын құру жоспарланған. Гүлсім Қожахметова мектепке дейінгі және орта білім беру саласындағы жоспарлар туралы да айтып берді. Оның айтуынша, жаңа жекеменшік балабақшалар ашылады. «Биылғы жылы біз бөбектер мен ерекше білім беру қажеттіліктері бар балаларды қамтуды ұлғайтуға ерекше назар аударамыз. Мемлекет басшысы осыған назар аударады. Мектепке дейінгі білім беруді дамытуға жеке инвестицияларды тарту үшін біз жан басына шаққандағы қаржыландыру әдістемесіне сәйкес мемлекеттік тапсырысты келтірдік. Қалада бір балаға 36, 9 мың теңге, ауылда 37, 2 мың теңге бөлінеді. Ерекше қажеттіліктері бар балаларды күтіп - бағуға 77 мың теңге кетеді», - деп атап өтті басқарма басшысы. Өткен жылы облыс бойынша 81 балабақша жөнделді. Биыл тағы сегізін жөндеу жоспарланған. Өңірде 13 білім беру нысаны салынуда. Биыл Шет ауданының Ақадыр ауылындағы және Жаңаарқа ауданының Ақтүбек ауылындағы мектептерге жапсарлас екі ғимараттың құрылысы басталады. Бұқар Жырау ауданының Ботақара кентінде мектеп жанындағы интернаттың құрылысы жоспарлануда. Жобалық-сметалық құжаттама әзірленуде. Қарағандыда жаңа жеке мектеп ашу туралы ұсыныс бар
